Hvis man kigger på den nuværende danske bilpark, er der lidt over 800.000 personbiler, som kører på diesel. Af dem er cirka 380.000 registreret før 2012, viser tal, som Danmarks Statistik har opgjort for DR.

Men så mange ender næppe med at blive berørt, hvis borgmestrenes forslag bliver indført. Forbuddet skal nemlig først træde i kraft fra 2022, og til den tid vil en del af den nuværende bilpark givetvis være blevet skrottet.

Når det lige er 2012, der er valgt som skæringsår, skyldes det, at der blev indført nye, strengere krav fra EU til dieselbilernes udledninger i 2011. Kravene kaldes Euronorm 5.

For nogle familier vil det faktisk være et stort problem, at man måske pludselig ikke kan bruge sin bil. Derfor har vi da et ønske og en forventning om, at man politisk forsøger at hjælpe disse familier videre. Torben Lund Kudsk, afdelingschef i FDM

Ideen er så, at kravene med årene skal skrues op, så man i 2025 kun må køre inde i byerne, hvis ens dieselbil er indregistreret efter 1. september 2016. Det passer med, at bilerne skal leve op til Euronorm 6, som er de nyeste og skrappeste krav til partikeludledning.

Har ikke råd til at udskifte bilen

Mange andre europæiske byer har allerede lavet regler for at holde gamle dieselbiler ude. I London skal man for eksempel betale omkring 100 kroner i gebyr om dagen, hvis ens bil ikke lever op til Euronorm 6. I Stuttgart har det siden 2018 været forbudt at køre ind i centrum med en dieselbil, der ikke lever op til Euronorm 5. Flere steder taler man nu om at lave zoner, hvor det kun er tilladt at køre i elbiler.

Så i en europæisk kontekst, er det ikke specielt skrappe krav, borgmestrene foreslår. Men det er bevidst, at man ikke prøver at få en europæisk førertrøje på.

- Et forbud rammer måske nogle, som ikke har råd til lige at skifte deres bil. Det er derfor, vi gerne vil indfase dette her på en måde, hvor vi sikrer, at dem der i god tro har købt en dieselbil for at spare brændstof, ikke bliver ramt fra den ene dag til den anden, siger Københavns overborgmester, Frank Jensen (S).

Det betyder dog ikke at nyere dieselbiler bliver fredet i al fremtid.

- Når vi kommer længere frem, skal vi altså have udfaset diesel fuldstændigt som drivmiddel i byerne, tilføjer han.